Éves beszámoló

Környezettudományi szakterületi koordinátor

2013.07.06. – 2014.11.04.

**Időrendi bontás**

|  |  |
| --- | --- |
| 2013.08. 24-30. | 28. Geo-Bio Gólyatábor |
| 2013.09.05. | Szakterületi Csoport ülés |
| 2013.09.17. | Bódvarákó értékelő megbeszélés |
| 2013.09.19. | Környezettanos Gólyaavató |
| 2013.09.25. | Szakdolgozati konzultáció |
| 2013.10.16. | Szakterületi Csoport ülés |
| 2013.11.21. | Szakirányválasztó tájékoztató |
| 2013.11.28. | Bevonó |
| 2013.12.03. | Szakterületi Bizottság ülés |
| 2013.12.05. | Mentorkoncepció megbeszélés |
| 2013.12.13. | Mentorkoncepció megbeszélés |
| 2013.12.20. | SzaCs Karácsony |
| 2014.01.16-18. | Educatio kiállítás |
| 2014.01.21. | Nyílt nap |
| 2014.02.01. | ELTEfeszt |
| 2014.02.04. | Matek kritérium teszt |
| 2014.02.04. | Szakterületi Csoport ülés |
| 2014.02.06. | Bódvarákó szervezői megbeszélés |
| 2014.02.09. | Rendkívüli Küldöttgyűlés |
| 2014.02.10. | Kari Környezettudományi TDK-konferencia |
| 2014.03.06. | Szakterületi Bizottság ülés |
| 2014.03.09. | Tisztségviselői ülés |
| 2014.03.18. | Mentorismerkedés |
| 2014.04.07-11. | Szakos mentorfelvételi elbeszélgetés |
| 2014.04.10. | KTC ülés |
| 2014.04.26-27. | Mentortábor |
| 2014.04.29. | KTC ülés |
| 2014.05.07. | KKlub megbeszélés |
| 2014.06.04. | Szakos mentorképzés |
| 2014.08.23-29. | 29. Geo-Bio Gólyatábor |
| 2014.09.03. | Kritérium tesztek |
| 2014.09.05. | Beiratkozás |
| 2014.09.04. | Szakterületi Csoport ülés |
| 2014.09.16. | KTC ülés |
| 2014.10.14. | Szakterületi Csoport ülés |

**Szöveges beszámoló**

A 2014.06.19-i Küldöttgyűlés előtti események részletes ismertetését most mellőzném, azokat megtalálhatjátok eddigi beszámolóimban. Az azóta eltelt eseményeket azonban kifejtem röviden.

**08.23-29. – 29. Geo-Bio Gólyatábor**

A táborban csapatvezetőként, szervezőként vettem részt. A 4 környezettanos mentor 2 csapatba került (egyikük betegség miatt nem tudott eljönni a táborba). A szakos napon mindössze kb. 10 környezettanos gólya volt jelen a táborban, de velük jó hangulatot sikerült kialakítani az ismerkedős feladatok során, és Weiszburg Tamással való beszélgetés alatt is érdeklődőek, aktívak voltak. A mentorokról panaszt nem hallottam a tábor során és utána sem, igaz betegség miatt a tábor vége előtt még ketten hazautaztak. Gere Kálmán szakterületi mentorfelelős is jelen volt a táborban, figyelemmel kísérte a mentorok tevékenységét és segítette munkájukat, valamint a gólyákkal kapcsolatos szakos programok során is rendelkezésre állt. A jelenlévő mentorok, szakos mentorfelelős és egyéb felsőbb éves környezettanosok aktivitását és segítségét ezúton is köszönöm!

**Regisztrációs hét**

A kritériumtesztekre szeptember 3-án került sor matematika és fizika tantárgyból. A teszteket az oktatókon és rajtam kívül a mentorok is felügyelték, azok problémamentesen zajlottak. A tesztek után a gólyák a mentorokkal közösen felvették a tárgyaikat, így biztosítva, hogy mindenkinek minden a helyes kóddal szerepeljen. Az este folyamán – mivel sokan nem voltak gólyatáborban – egy ismerkedős kötetlen beszélgetésre került sor.

A beiratkozás szeptember 5-én volt. A mentorokon kívül még néhány aktív SzaCs tag is jelen volt, akik felügyeltek, tereltek és segítettek a körbevezetésben és minden egyéb teendőben. Összességében itt sem merült fel komolyabb probléma, az időnkénti kisebb fennakadásokat pedig azonnal kezelni tudtuk. A tájékoztató után a mentorok körbevezették a Campuson a gólyákat.

A félévben két **SzaCs** ülést tartottunk, az ezekről készült jegyzőkönyv felkerült szacs listára (és a jövőben remélhetőleg a szakos honlapon is megjelenik). A harmadik, egyben SzaB ülésre a záró küldöttgyűlés után fog sor kerülni.

**09.16.** KTC ülésen vettem részt. A delegáltságot koordinátori tisztségem megszűnése után is szeretném betölteni.

**Mentorrendszer**

Nagy örömmel töltött el idén a jelentkezők száma: 9 mentorjelöltből (+3 tanárszakos jelölt) végül 4 mentor került kiválasztásra a 60-as felvételi keretszámhoz. Néhányan ugyan kiestek a felkészítés során, de még így is nehéz döntés volt kiválasztani azt a 4 embert, akik végül mentorok lehettek, velük azonban azóta is maradéktalanul elégedett vagyok. A szakos mentorfelelős rendszeresen felügyelte a levelezőlistáikat, tevékenységüket és ő is mindent rendben talált, sőt, különösen az év eleji kezdésnél igen pozitív élmény volt, hogy a mentorok milyen lelkesedéssel és energiával, felkészültséggel vetik bele magukat a feladataikba. A felvételi ponthatárok kiderülése után az alacsony létszámú gólyaévfolyamra való tekintettel felajánlottam a mentoroknak a visszalépés lehetőségét, hiszen 44 gólyához bőven elegendő 3 mentor is, a lehetőséggel azonban senki nem akart élni. Így egy mentorra 8-9 gólya, és 2-3 újrakezdő felsőbb éves jutott. Ilyen kis létszámmal pedig viszonylag könnyű mindenkinek testre szabott megoldást keresni bármilyen probléma esetén. Megoldatlan probléma, vagy nagyobb fennakadás híre eddig a félév során hozzám nem ért el.

**Környezettanos kirándulások**

A tavalyi nagyon jó kezdeményezést követően sajnos az idei próbálkozások csírájukban elhaltak. Az alapvető terv az volt, hogy közelebbi helyekről kiindulva (pl. Természettudományi Múzeum, környékbeli kirándulások) egy olyan rendszeres programsorozatot építhessünk ki, amely nem csak szabadidős tevékenységként és szórakozásként állja meg a helyét, de egyes állomásai komoly szakmai felhanggal is bíró üzemlátogatássá válhatnak (pl. szennyvíztisztító; hulladékégető; atomreaktor). Véleményem szerint ezen létesítmények, valamint környezetünk aktívabb és minél közelebbi megismerése fontos részét képezi a jövendőbeli környezetkutatók tudásának. Tanórai keretek között mindezek megvalósítására mérsékeltek a lehetőségek, azonban ezeket akár hallgatók is le tudják szervezni (oktatói támogatással). Szakmai szempontból tehát külön sajnálom, hogy az üzemlátogatás megragadt elképzelés szintjén és reménykedem benne, hogy ez az elkövetkezendő hónapokban változni fog.

**Környezettudományi Klub**

A klub jelenleg igencsak keserves helyzetben van. Nagyon kevés tagja van, és még kevesebb, akik tennének is valamit. Kiss-Szabó Laura lelkesen élére állt a felélesztő kezdeményezésnek év elején, azonban igen komoly problémákkal került szembe. Több ízben kerestem meg a jelenlegi és a volt klub elnököt is, hogy bocsássák rendelkezésünkre az alapszabályt és egyéb hivatalos dokumentumokat, szeretnénk ugyanis elérni, hogy erősebb legyen a klub kötődése a szakterülethez (bár egyesek szerint jogilag is közük van hozzánk, a dokumentumok hiányában azonban ezt sem tudjuk megállapítani). A jelenlegi elnök az elmúlt passzív év után is folytatni szeretné a munkáját, nem kívánja átadni a tisztséget, érdemi lépés azonban hónapok óta semmilyen irányba nem történt, minden kezdeményezés megakadt, vagy erős ellenszélbe ütközött. Örülnék neki, ha a régi aktív tagok felkeresésével orvosolható volna a helyzet, és rövid időn belül kialakulhatna egy olyan állapotot, amelyben jobban rálátunk a klub helyzetére, tevékenységére, hatáskörére, és testközelbe tudjuk hozni, valamint vonzóvá tenni a környezettanos (és természetesen bármely más szakos) hallgatók számára a tagságot és a tevékenységet, ám a vezetés jelenlegi hozzáállásával és bárminemű kezdeményezés azonnali ellehetetlenítésével erre sajnos nem sok esélyt látok.

**Képviselőválasztás**

Az elmúlt néhány év után, úgy gondolom a szakterületnek és a képviselőgárdánknak is egyaránt szüksége volt a vérfrissítésre. Ez a képviselő jelentkezés során nagyon jó úton indult el, ugyanis 7 indulóból mindössze ketten voltak korábban is képviselők, az újak között pedig 4 gólya is van. A 4 megválasztott képviselő és egy póttag közül ketten idén kezdték meg egyetemi tanulmányaikat. Az új és érdeklődő emberek felbukkanása és aktív, tenni akaró, lelkes hozzáállása igen biztató a szakterület jövőbeli érdekképviseletének szempontjából.

**Szakos honlap**

A szakos honlap a 2013. szeptemberi évkezdésre nagyon szépen felépült, azonban később egy szerverhiba miatt az egész elveszett. Jó néhány hónapig nem volt egyáltalán honlap, az elmúlt hetekben azonban elkezdődött a megtervezése és (ha lassan is) a tartalommal való feltöltése. A honlap felépítése mellett fontos feladat lesz a jövőben a hallgatók figyelmének felhívása arra, hogy ez egy létező dolog, valamint, hogy (rendszeres karbantartás mellett) innen is tájékozódhatnak az őket érintő programokról és információkról.

**Utódképzés**

A tisztséget egy évre (ill. egy ciklusra) szerettem volna vállalni, ezt sikerült is teljesíteni. Az utódképzés fontosságára és lehetőségére év közben is többször felhívtam a figyelmet, valamint figyelemmel követtem a SzaCs tagokat, hogy ki lehet majd potenciális utódjelölt, ki érdeklődik a tisztség iránt. A végső felhívásra többen is jelentkeztek (elsőévesek is), most 2 utódjelölt van. A záró küldöttgyűlés után fogunk SzaCs/SzaB-ot tartani, ahol mindkét jelölt bemutatkozik, ismerteti a terveit a szakterület előtt és a SzaB határozata értelmében fog majd tudni egyik, másik, vagy mindkét jelölt elindulni az alakuló küldöttgyűlésen.

**Szakterületi csoport**

A szakterületi csoport az előző alakuló küldöttgyűlés óta jelentős átalakulásokon ment keresztül. A régebb óta aktív emberek mellett az új mentorjelöltek/mentorok is tevékeny tagjaivá váltak a csoportnak, valamint szeptember óta néhány lelkes elsőéves is érdeklődik a szakterület és a hallgatói önkormányzat munkája iránt (ahogy az a szakos képviselőjelöltek összetételéből is igencsak szembetűnő). Az irány, amiben elindultunk, létszámát tekintve tehát fokozatosan javul, ugyanakkor úgy érzem, szükséges volna néhány csapatépítő esemény, mert a szervezettebb, egymást jobban ismerő emberek az érdekképviseleti munkát és a problémák megoldását is hatékonyabban tudják elvégezni.

**Záró gondolatok**

A tavalyi pályázatomból ha nem is sikerült minden kitűzött célt maradéktalanul megvalósítani, rengeteg újabb ötlet merült fel a szakterületi élet fellendítésére és a problémák megoldására vonatkozóan, amelyeket nem szabad veszni hagyni. A következő szakterületi koordinátornak mindenképpen nagy hangsúlyt kell fektetnie majd egy erős csapatidentitás kialakítására, és a feladatok véghezvitelére, megvalósítására. A szakterület életéből továbbra sem szeretnék maradéktalanul eltűnni, képviselőként folytatom a munkát a Hallgatói Önkormányzaton belül, valamint tervezek aktív tagja maradni a Szakterületi Csoportnak.

Köszönöm, hogy elolvastad a beszámolómat, kérdés esetén keress bizalommal bármely elérhetőségen.

Koczur Szilvia

[kornyszk@ttkhok.elte.hu](mailto:kornyszk@ttkhok.elte.hu)

Mór, 2014-11-01